Forslag til afgørelse fra generaladvokat Léger fremsat den 18. april 2002. - Kommissionen for De Europæiske Fællesskaber mod Den Hellenske Republik. - Traktatbrud - affald - håndtering af farligt affald - manglende meddelelse af de i artikel 8, stk. 3, i direktiv 91/689 omhandlede oplysninger - anlæg og virksomheder, som varetager bortskaffelse og/eller nyttiggørelse af farligt affald. - Sag C-33/01.



Samling af Afgørelser 2002 side I-05447



Generaladvokatens forslag til afgørelse

1. Kommissionen for De Europæiske Fællesskaber har i medfør af artikel 226 EF anlagt sag ved Domstolen med påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten, idet den har undladt at meddele Kommissionen de oplysninger, der kræves i henhold til artikel 8, stk. 3, i Rådets direktiv 91/689/EØF af 12. december 1991 om farligt affald . Kommissionen har endvidere nedlagt påstand om, at Den Hellenske Republik tilpligtes at betale sagens omkostninger.

I - Retsforskrifter

2. Direktiv 91/689, som ændret ved direktiv 94/31/EF af 27. juni 1994 , har til formål indbyrdes at tilnærme medlemsstaternes lovgivning om kontrolleret håndtering af farligt affald .

3. Direktiv 91/689 har ligeledes til formål at forebygge de risici, der er knyttet til bortskaffelse og nyttiggørelse af farligt affald.

4. Det fremgår af sjette betragtning til direktiv 91/689, at »det er nødvendigt at sikre, at bortskaffelse og nyttiggørelse af farligt affald overvåges i størst muligt omfang«.

5. Artikel 5 i direktiv 91/689 bestemmer:

»1. For så vidt angår indsamling, transport og midlertidig oplagring af affald træffer medlemsstaterne de nødvendige foranstaltninger til, at affaldet emballeres hensigtsmæssigt og forsynes med mærkning i overensstemmelse med gældende internationale og fællesskabsstandarder.

[...]

3. Hvis farligt affald overføres, skal det ledsages af en identifikationsformular, som indeholder de oplysninger, der er anført i afsnit A i bilag I til Rådets direktiv 84/631/EØF af 6. december 1984 om overvågning af og kontrol inden for Fællesskabet med grænseoverskridende overførsel af farligt affald , som senest ændret ved direktiv 86/279/EØF« .

6. Artikel 8, stk. 3, i direktiv 91/689 bestemmer:

»Medlemsstaterne sender [...] inden den 12. december 1994 Kommissionen følgende oplysninger for hvert anlæg og hver virksomhed, som varetager bortskaffelse og/eller nyttiggørelse af farligt affald hovedsagelig for andres regning, og som kan forventes at udgøre en del af det integrerede net, der er omtalt i artikel 5 i direktiv 75/442/EØF:

- navn og adresse

- affaldsbehandlingsmetode

- arten og mængden af det affald, der kan behandles.

Medlemsstaterne meddeler en gang om året Kommissionen eventuelle ændringer i disse oplysninger.

Kommissionen stiller på begæring disse oplysninger til rådighed for medlemsstaternes kompetente myndigheder.

Den form, hvori disse oplysninger skal sendes til Kommissionen, vedtages efter fremgangsmåden [...]«

7. Kommissionens beslutning 96/302/EF af 17. april 1996 præciserer, i hvilken form indsendelse af oplysninger i henhold til artikel 8, stk. 3, i direktiv 91/689 skal ske. Beslutningen indeholder i et bilag et skema til indsendelse af disse oplysninger.

8. Artikel 10, stk. 1, i direktiv 91/689 bestemmer:

»Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 12. december 1993. De underretter straks Kommissionen herom.«

II - Sagens baggrund

9. Da Kommissionen var af den opfattelse, at Den Hellenske Republik havde undladt at meddele den de i artikel 8, stk. 3, i direktiv 91/689 omhandlede oplysninger, indledte den en traktatbrudsprocedure.

10. Den 16. september 1998 tilsendte Kommissionen i medfør af artikel 226 EF den græske regering en åbningsskrivelse, hvori den opfordrede denne til at fremkomme med sine bemærkninger inden for en frist på to måneder. Da Kommissionen ikke havde modtaget noget svar, fremsatte den den 17. december 1998 en begrundet udtalelse over for Den Hellenske Republik.

11. Ved skrivelse af 30. november 1998 besvarede de græske myndigheder åbningsskrivelsen, idet de angav, at der i Grækenland hverken fandtes anlæg eller virksomheder, som varetog bortskaffelse og/eller nyttiggørelse af farligt affald. Myndighederne meddelte i samme skrivelse navne og adresser på fire virksomheder, der håndterede farligt affald for andres regning, og som udførte det til andre medlemsstater.

12. Den 11. august 1999 udarbejdede Kommissionen under hensyn til de fremkomne svar fra Den Hellenske Republik en supplerende begrundet udtalelse, hvori den angav, at de modtagne oplysninger var ufuldstændige. Kommissionen var af den opfattelse, at en tredjedel af det farlige affald, der blev produceret i Grækenland, blev nyttiggjort i anlæg eller virksomheder, som de græske myndigheder endnu ikke havde meddelt oplysninger om.

13. Ved skrivelse af 9. november 1999 besvarede de græske myndigheder denne supplerende udtalelse. I denne besvarelse gjorde myndighederne gældende, at de ved skrivelse af 13. november 1998 fra miljøministeren havde tilsendt Kommissionen oplysninger vedrørende de anlæg eller virksomheder, som havde til opgave at bortskaffe og/eller nyttiggøre farligt affald for andres regning. De angav ligeledes, at for så vidt angår spørgsmålet om mængden af farligt affald, der blev produceret, og den procentdel, der blev nyttiggjort i Grækenland i 1998, udgjorde den samlede mængde af dette affald 287 000 tons pr. år, hvoraf 65 000 tons pr. år blev nyttiggjort, eller en procentdel på 22,82%.

Kommissionen fastslog, at disse oplysninger var i modstrid med de græske myndigheders svar af henholdsvis 30. november og 7. december 1998 .

III - Parternes påstande

14. Da det traktatbrud, der var gjort gældende i den begrundede udtalelse, efter de fra Den Hellenske Republik modtagne oplysninger ikke var blevet afhjulpet, besluttede Kommissionen at anlægge den foreliggende sag.

15. Kommissionen har nedlagt følgende påstande:

- Det fastslås, at Den Hellenske Republik har tilsidesat sine forpligtelser i henhold til EF-traktaten og direktiv 91/689, idet den ikke inden for den fastsatte frist har meddelt Kommissionen de oplysninger, der for hvert anlæg eller virksomhed, som varetager bortskaffelse og/eller nyttiggørelse af farligt affald, kræves i henhold til artikel 8, stk. 3, i direktiv 91/689 og den i henhold til denne bestemmelse vedtagne beslutning 96/302.

- Den Hellenske Republik tilpligtes at betale sagens omkostninger.

16. Den Hellenske Republik har nedlagt følgende påstande:

- Frifindelse.

- Kommissionen tilpligtes at betale sagens omkostninger.

IV - Parternes argumenter

17. Kommissionen har kritiseret Den Hellenske Republik for ikke at have meddelt den de oplysninger, der kræves i artikel 8, stk. 3, i direktiv 91/689, og for ikke at have gjort det i den form, der er fastsat ved beslutning 96/302.

18. Den græske regering har i svarskriftet anerkendt, at den i besvarelsen af Kommissionens åbningsskrivelse og begrundede udtalelse anførte, at der i Grækenland hverken fandtes anlæg eller virksomheder, der varetog bortskaffelse og/eller nyttiggørelse af farligt affald, og den meddelte navnene på fire virksomheder, der håndterede farligt affald for andres regning . Regeringen er fremkommet med nye oplysninger, idet den har anført, at der på nuværende tidspunkt er seks af disse virksomheder. Ligeledes er regeringen fremkommet med oplysninger om opførelsen af det første anlæg i Grækenland til behandling af farligt affald.

19. Kommissionen har i replikken kritiseret Den Hellenske Republik for ikke at have tilsendt den oplysningerne om det samlede antal virksomheder, der varetog bortskaffelse og/eller nyttiggørelse af farligt affald. De græske myndigheder har i duplikken angivet nye virksomhedsnavne og er fremkommet med supplerende oplysninger herom.

V - Stillingtagen

20. Det er fast retspraksis, at »spørgsmålet om, hvorvidt der foreligger et traktatbrud, skal vurderes på baggrund af medlemsstatens forhold ved udløbet af fristen i den begrundede udtalelse, og at ændringer af forholdene i tiden derefter ikke kan tages i betragtning af Domstolen« .

21. Ifølge artikel 8, stk. 3, i direktiv 91/689 er medlemsstaterne forpligtet til at meddele:

- listen over hvert anlæg og virksomhed, som varetager bortskaffelse og/eller nyttiggørelse af farligt affald hovedsagelig for andres regning, og

- navn og adresse for hver virksomhed eller anlæg, affaldsbehandlingsmetoden og arten og mængden af det affald, der kan behandles.

Disse oplysninger skal meddeles i den form, der kræves i henhold til beslutning 96/302.

Medlemsstaterne er ligeledes forpligtet til hvert år at meddele ændringer i disse oplysninger.

22. Det er imidlertid ubestridt, at den græske regering ved udløbet af den i den supplerende begrundede udtalelse fastsatte frist, dvs. den 11. august 1999, ikke havde meddelt Kommissionen oplysningerne vedrørende hvert anlæg eller virksomhed, som varetager bortskaffelse og/eller nyttiggørelse af farligt affald hovedsagelig for andres regning i den form, der er fastsat i beslutning 96/302. Regeringen har heller ikke årligt meddelt Kommissionen ændringerne i disse oplysninger.

23. Da den græske regering ikke har overholdt de forpligtelser, der følger af artikel 8, stk. 3, i direktiv 91/689 og beslutning 96/302, skal der gives Kommissionen medhold i dens påstande.

24. I henhold til artikel 69, stk. 2, i Domstolens procesreglement pålægges det den tabende part at betale sagens omkostninger, hvis der er nedlagt påstand herom, hvilket er tilfældet i denne sag. Den Hellenske Republik skal derfor betale sagens omkostninger.

Forslag til afgørelse

25. Jeg foreslår derfor Domstolen at træffe følgende afgørelse:

»1) Den Hellenske Republik har tilsidesat de forpligtelser, der påhviler den i henhold til artikel 8, stk. 3, i Rådets direktiv 91/689/EØF af 12. december 1991 om farligt affald og i henhold til Kommissionens beslutning 96/302/EF af 17. april 1996 om fastsættelse af et skema til indsendelse af oplysninger i henhold til artikel 8, stk. 3, i direktiv 91/689.

2) Den Hellenske Republik betaler sagens omkostninger.«